
ACORD 114/2007, DE 25 D’ABRIL, DEL PLE DEL CONSELL DE L’AUDIOVISUAL DE CATALUNYA
Expedient sancionador núm. 5/2007-S CANAL BLAU (Ajuntament de Vilanova i la Geltrú). Tancament període informació prèvia

1. L’1 de desembre de 2006, el Consell de l’Audiovisual de Catalunya (Registre d’entrada 2.289/2006) va rebre una sol·licitud d’autorització prèvia de l’Ajuntament de Vilafranca del Penedès per a l’emissió per televisió de la campanya Vilafranca, la ciutat dels teus desitjos. En l’escrit es feia constar que estava previst que la campanya s’emetés del “7 de desembre, al 30 de gener, a Vilafranca TV, a Canal Blau i a Vendrell TV”.

Mitjançant l’Acord 336/2006, de 13 de desembre, el Ple del Consell de l’Audiovisual de Catalunya, va decidir denegar la sol·licitud, per considerar que el contingut de la campanya no s’adequava al que estableix la normativa vigent sobre publicitat institucional. Aquest Acord es va notificar oportunament a l’Ajuntament de Vilafranca el 21 de desembre de 2006.
D’altra banda, el 16 de gener de 2007, aquest Consell va rebre, via fax, una queixa del Grup Parlamentari Popular en la qual es feia constar que la campanya institucional Vilafranca, la ciutat dels teus desitjos, s’havia començat a emetre el dia 8 de desembre de 2006, a través de la Xarxa de Televisions Locals, i que es continuava emetent el mateix dia de formulació de la queixa. 

2. La Comissió de Continguts del dia 26 de gener de 2007 va acordar un requeriment d’informació sobre les emissions de la campanya institucional Vilafranca, la ciutat dels teus desitjos, a TV Vilanova, Canal Blau i TV de Vilafranca així com a la Xarxa de televisions locals i a Comunicàlia.

Arran la informació tramesa, l’Àrea de continguts d’aquest Consell ha emès un informe sobre l’emissió de la campanya institucional Vilafranca, la ciutat dels teus desitjos, en el qual es determina que «Canal Blau ha emès un total de 261 passis de l’espot Vilafranca, la ciutat dels teus desitjos  entre el 5 de desembre de 2006 i el 18 de gener de 2007».
3. Mitjançant l’Acord 316/2006, de 7 de novembre, i de conformitat amb el que disposa l’article 34.2 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, el Consell de l’Audiovisual de Catalunya va decidir obrir un període d’informació prèvia a fi de donar audiència a CANAL BLAU, nom comercial de l’operador de televisió local de l’Ajuntament de Vilanova i la Geltrú, com a part interessada, per tal de fer les  manifestacions que considerés oportunes.

4. El 20 de març de 20076 va tenir entrada en aquest Consell (Registre d’entrada 565/2007) un escrit del senyor Xavier Abelló Tomàs, com a director gerent d’Informació i Comunicació de Vilanova i la Geltrú, en què d’una banda manifestava que tenen un contracte d’adhesió amb la Xarxa Audiovisual local que gestiona temes, com ara el de publicitat institucional, gestions entre les quals es troba la de sol·licitar a l’entitat emissora de la campanya l’autorització prèvia atorgada pel Consell; i, d’altra banda que mai ha estat voluntat de Canal Blau incomplir la normativa en matèria de publicitat, patrocini i televenda; la prova més evident d’aquesta afirmació és que malgrat la publicitat objecte d’aquest expedient va ser emesa, es va suspendre de forma immediata en el moment en que van rebre la comunicació de l’incompliment de la normativa. Sol·licita finalment l’arxiu de l’expedient. 

5. A la vista de les al·legacions que formula l’interessat i especialment, del contingut dels punts 1 i 3 de l’Annex 3.1 del contracte d’adhesió de Canal Blau a la Xarxa Audiovisual Local, en els quals es fa constar que «per si mateixa o a través de tercers, la XAL promourà la contractació d’espais publicitaris a les graelles de les televisions locals [...] i portarà el control i seguiment de la gestió comercial de les campanyes publicitàries que es realitzin i mantindrà el contacte el contacte personal amb tots els anunciants, agències i centrals de mitjans i televisions locals que intervinguin en cada campanya», aquest Consell considera procedent tancar el període d’informació prèvia i arxivar l’expedient. 

DE CONFORMITAT amb el que disposa l’article 129 de laLCA, i els articles 3 bis, la lletra g  de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer;

El Ple del Consell de l’Audiovisual de Catalunya ha adoptat els següents, 

ACORDS

1. Tancar, de conformitat amb el que disposa l’apartat segon de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, en relació amb l’article 7 del  Decret 278/1993 de 9 de novembre, el període d’informació prèvia incoat a incoat a l’operador CANAL BLAU, nom comercial de l’operador de televisió local de l’Ajuntament de Vilanova i la Geltrú.

2. Arxivar l’expedient de l’operador CANAL BLAU, nom comercial de l’operador de televisió local de l’Ajuntament de Vilanova i la Geltrú (EXP. Núm. 5-07 S).

3. Notificar aquest Acord a l’interessat.

Barcelona, 25 d’abril de 2007

Josep M. Carbonell i Abelló


            Dolors Comar d’Argemir i Cendra

President

